送徐景說歸三衢
作者：高斯得
朝代：宋

paragraphs: 秋風吐商氣，庭樹慽以飛。
美人悼時節，去意不可鞿。
朋陰傲排盪，晨光弄熹微。
靈修豈敢怨，浩蕩終難依。
岐分蹈一失，决此存亡機。
僵株擢新稊，倏忽成十圍。
陽阸人所願，蒼天詎能違。
蹇予於夫子，亮節深所希。
取舍既共是，排拫亦同非。
豈伊桐江上，裴回送將歸。
時危抱深感，人遠傷遐睎。
國家福未艾，祖宗臨孔威。
願子崇明德，桑榆借光輝。